ddrg/super_eurlex huggingface dataset:
A Tanács határozata

(1997. január 27.)

az Európai Közösség és az Amerikai Egyesült Államok, Japán, Ausztrália, Kanada, valamint az EFTA-tagország Norvégia és Svájc közötti, az intelligens gyártási rendszerek területén a nemzetközi kutatási és fejlesztési együttműködés elveiben való közös megegyezés rögzítéséről szóló levélváltás Európai Közösségek nevében történő elfogadásáról

(97/378/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 130m. cikkére, összefüggésben 228. cikke (2) bekezdésének első mondatával, valamint 228. cikk (3) bekezdésének első albekezdésével,

tekintettel a Bizottság javaslatára,

tekintettel az Európai Parlament véleményére [1],

mivel az intelligens gyártási rendszerek területén a nemzetközi együttműködés erősíti a Közösség tudományos és technológiai alapjait az iparban, és hozzájárul a közösségi ipar versenyképességéhez;

mivel az intelligens gyártási rendszerek területén a nemzetközi együttműködéssel foglalkozó kétéves megvalósíthatósági tanulmány azt bizonyította, hogy az ilyen együttműködés hozzáadott értéket képvisel;

mivel a Tanács felhatalmazta a Bizottságot, hogy tárgyalásokat folytasson az Amerikai Egyesült Államokkal, Japánnal, Ausztráliával, Kanadával, valamint az EFTA-tagország Norvégiával és Svájccal a közös egyetértés érdekében;

mivel a harmadik országokkal levélváltás formájában közös egyetértés született,

A KÖVETKEZŐKÉPPEN HATÁROZOTT:

1. cikk

Az Európai Közösség és az Amerikai Egyesült Államok, Japán, Ausztrália, Kanada, valamint az EFTA-tagország Norvégia és Svájc közötti, az intelligens gyártási rendszerek területén a nemzetközi kutatási és fejlesztési együttműködés elveiben való közös egyetértést rögzítő levélváltást a Tanács jóváhagyja.

A levélváltás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje az 1. cikkben említett levélváltásnak a Közösséget jogilag kötelező aláírására jogosult személyt.

Kelt Brüsszelben, 1997. január 27-én

a Tanács részéről

az elnök

G. Zalm

[1] HL C 20., 1997.1.20., 371. o.

--------------------------------------------------
A Tanács határozata [1]

(1997. március 24.)

az információtechnológiai termékek vámjainak megszüntetéséről

(97/359/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére és 228. cikke (2) bekezdésének első mondatára,

tekintettel a Bizottság javaslatára,

mivel az 1995. december 13-i madridi EU–USA csúcstalálkozón elfogadott új Transzatlanti Agendában egy információtechnológiai megállapodás megkötésének megkísérléséről határoztak;

mivel a Bizottságnak a harmadik országokkal folytatott feltáró konzultációira vonatkozó jelentését követően, 1996. november 16-án a Tanács úgy határozott, hogy tárgyalásokat kezd a harmadik országokkal az információtechnológiai megállapodás megkötése érdekében;

mivel 1996. december 13-án, a Világkereskedelmi Szervezet Szingapúrban megtartott első konferenciáján miniszteri nyilatkozatot fogadtak el az információtechnológiai termékek kereskedelméről; mivel a nyilatkozat bizonyos előfeltételeket határoz meg az információtechnológiai termékek vámtarifáinak eltörlésének végrehajtására vonatkozóan; mivel ezek az előfeltételek teljesültek;

mivel az információtechnológiai termékek kereskedelméről szóló miniszteri nyilatkozat mellékleteivel és függelékeivel együtt alkotja az információtechnológiai termékek kereskedelméről szóló megállapodást;

mivel a jelenlegi közösségi listát módosító EC-ITA CXL engedményes listát a Világkereskedelmi Szervezethez kell benyújtani;

mivel az információtechnológiai termékek kereskedelméről szóló megállapodást a végrehajtására vonatkozó közleménnyel együtt a Közösség részéről jóvá kell hagyni,

A KÖVETKEZŐKÉPPEN HATÁROZOTT:

1. cikk

Az információtechnológiai termékek kereskedelméről szóló megállapodás a végrehajtására vonatkozó közleménnyel együtt a Közösség nevében jóváhagyásra kerül.

A megállapodás és a közlemény szövege e határozat mellékletét képezi.

2. cikk

Az információtechnológiai termékek kereskedelméről szóló miniszteri nyilatkozat mellékletének (4) bekezdése értelmében a Tanács:

i. tudomásul veszi, hogy az információtechnológiai termékek világkereskedelmének kb. 90 %-át képviselő résztvevők közölték jóváhagyásukat; és

ii. a Közösség részéről jóváhagyja az információtechnológiai megállapodás résztvevőinek kéréseit.

3. cikk

A Tanács felhatalmazza a Bizottságot arra, hogy terjessze a Világkereskedelmi Szervezet elé a közösségi lista módosításait, az e határozat mellékleteként csatolt megállapodásban szereplő EC-ITA CXL engedményes listának megfelelően.

4. cikk

A Tanács elnöke a Közösség részéről megteszi a miniszteri nyilatkozatban foglalt bejelentést.

5. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. március 24-én.

a Tanács részéről

az elnök

H. Van Mierlo

[1] A határozat összevont szövege tartalmazza a Tanács által 1997. május 14-én jóváhagyott javításokat.

--------------------------------------------------
A Tanács határozata

(1997. június 2.)

az Európai Gazdasági Közösség és a Svájci Államszövetség közötti megállapodást egy vámügyi kölcsönös jogsegélyről szóló jegyzőkönyvvel kiegészítő, az Európai Közösség és a Svájci Államszövetség között levélváltás formájában létrejött megállapodásról

(97/403/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

mivel ahhoz, hogy a két fél között megvalósuljon a vámügyi kölcsönös közigazgatási jogsegély, szükségesnek látszik az Európai Gazdasági Közösség és a Svájci Államszövetség közötti megállapodást egy jegyzőkönyvvel kiegészíteni [1];

mivel az ehhez az eredményhez vezető tárgyalások a Svájci Államszövetséggel lezajlottak és egy levélváltás formájában kötött megállapodáshoz vezettek, amelyet a Közösség érdekében jóvá kell hagyni,

A KÖVETKEZŐKÉPPEN HATÁROZOTT:

1. cikk

A Tanács a Közösség nevében jóváhagyja az Európai Közösség és a Svájci Államszövetség között levélváltás formájában létrejött megállapodást, amely az Európai Gazdasági Közösség és a Svájci Államszövetség közötti megállapodást kiegészíti egy vámügyi kölcsönös közigazgatási jogsegélyről szóló jegyzőkönyvvel.

A levélváltás formájában kötött megállapodás szövege része ennek a határozatnak.

Ha a levélváltás formájában kötött megállapodás nem lép hatályba 1997. július 1-jén, az ettől az időponttól ideiglenesen alkalmazható.

2. cikk

A Tanács elnöke felhatalmazást kap, hogy kijelölje az 1. cikkben említett levélváltás formájában kötött megállapodás aláírására felhatalmazott személyeket.

3. cikk

A levélváltás formájában kötött megállapodás által előírt értesítést a Közösség részéről a Tanács elnöke küldi meg [2].

4. cikk

Ezt a határozatot az Európai Közösségek Hivatalos Lapjában kihirdetik.

Kelt Luxembourgban, 1997. június 2-án.

a Tanács részéről

az elnök

H. Van Mierlo

[1] HL L 300., 1972.12.31., 189. o.

[2] A Jegyzőkönyv hatályba lépésének időpontját az Európai Közösségek Hivatalos Lapjában fogják kihirdetni.

--------------------------------------------------
A Tanács határozata

(1997. május 21.)

az Európai Közösség és az Amerikai Egyesült Államok közötti, a kábítószerek és pszichotróp anyagok tiltott előállításához gyakran használt prekurzorokról és vegyi anyagokról szóló megállapodás megkötéséről

(97/389/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, összefüggésben 228. cikke (2) bekezdésével és 228. cikke (4) bekezdésének első mondatával,

tekintettel a Bizottság javaslatára,

mivel 1995. szeptember 25-én a Tanács felhatalmazta a Bizottságot, hogy a Közösség nevében tárgyaljon az Amerikai Államok Szervezetének tagállamaival a kábítószer-prekurzorok és vegyi anyagok ellenőrzésével kapcsolatos megállapodásokról;

mivel a Transzatlanti Cselekvési Program az EK–USA kapcsolatokban elsődleges feladatként határozta meg a kábítószer-prekurzorokra vonatkozó, szállítás előtti külön konzultációs eljárást tartalmazó megállapodás megkötését;

mivel a Bizottság e felhatalmazás, valamint a Transzatlanti Cselekvési Program rendelkezései alapján 1997. április 11-én befejezte a tárgyalásokat az Amerikai Egyesült Államokkal;

mivel szükséges, hogy a Tanács, az általa kijelölt különbizottsággal konzultálva, felhatalmazza a Bizottságot arra, hogy a Közösség nevében a módosításokat jóváhagyja, amikor a megállapodás előírja, hogy a vegyes ellenőrző csoport módosításokat fogadjon el; mivel az ilyen felhatalmazást a megállapodás mellékleteinek módosítására kell korlátozni, amennyiben olyan anyagokra vonatkozik, amelyekre a prekurzorokkal és vegyi anyagokkal kapcsolatos közösségi jogszabályok már kiterjednek,

mivel a megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Közösség és az Amerikai Egyesült Államok közötti, a kábítószerek és pszichotróp anyagok tiltott előállításához gyakran használt prekurzorokról és vegyi anyagokról szóló megállapodást a Tanács a Közösség nevében jóváhagyja.

A megállapodás szövegét csatolták e határozathoz.

2. cikk

(1) A Közösséget a megállapodás 11. cikkében meghatározott vegyes ellenőrző csoportban a Bizottság képviseli, amelyet a tagállamok képviselői segítenek.

(2) A Bizottság jogosult a Közösség nevében jóváhagyni a megállapodás mellékleteinek azon módosításait, amelyeket a vegyes ellenőrző csoport a megállapodás 12. cikkében meghatározott eljárás szerint elfogad.

A Bizottságot e feladat ellátásában a Tanács által kijelölt különbizottság segíti.

(3) A (2) bekezdésben említett felhatalmazás azon anyagokra korlátozódik, amelyekre a kábítószer-prekurzorokra és vegyi anyagokra vonatkozó megfelelő közösségi jogszabályok már kiterjednek.

3. cikk

A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyt. [1]

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. május 21-én.

a Tanács részéről

az elnök

M. Patijn

[1] HL L 164., 1997.6.21., 35. o.

--------------------------------------------------
A Tanács határozata

(1997. június 2.)

az egyrészről az Európai Közösség, másrészről Ciszjordánia és a Gázai-övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló euro-mediterrán ideiglenes társulási megállapodás megkötéséről

(97/430/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére és 130. cikkének y) pontjára, összefüggésben 228. cikke (2) bekezdésének első mondatával és a 228. cikk (3) bekezdésének második albekezdésével,

tekintettel a Bizottság javaslatára [1],

tekintettel az Európai Parlament hozzájárulására [2],

mivel a Szerződés 130. cikkének u) pontja alapján a Közösség fejlesztési együttműködési politikájának elő kell segítenie a fejlődő országok fenntartható gazdasági és társadalmi fejlődését, a világgazdaságba történő harmonikus és fokozatos integrációját, valamint az említett országokban uralkodó szegénység leküzdését;

mivel ez az egyrészről az Európai Közösség, másrészről Ciszjordánia és a Gázai-övezet Palesztin Nemzeti Hatósága képviseletében a Palesztin Felszabadítási Szervezet (PFSZ) közötti kereskedelemről és együttműködésről szóló, 1997. február 24-én Brüsszelben aláírt euró-mediterrán ideiglenes társulási megállapodás hivatott az euro-mediterrán partnerség keretében megszilárdítani a palesztinok és az Európai Unió kapcsolatait, és egyengetni az euró-mediterrán társulási megállapodás megkötéséről folyó tárgyalások megkezdéséhez vezető utat,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, másrészről Ciszjordánia és a Gázai-övezet Palesztin Nemzeti Hatósága képviseletében eljáró Palesztin Felszabadítási Szervezet (PFSZ) közötti kereskedelemről és együttműködésről szóló euro-mediterrán ideiglenes társulási megállapodás aláírását a Közösség nevében jóváhagyják annak mellékleteivel, jegyzőkönyveivel, levélváltásával és nyilatkozataival együtt.

Az első bekezdésben említett jogi aktusok szövegét csatolták e határozathoz.

2. cikk

Az ideiglenes megállapodás 75. cikkében előírt értesítést a Közösség nevében a Tanács elnöke küldi el.

3. cikk

A tagállamok képviselő által támogatott Bizottság képviseli a Közösséget az ideiglenes megállapodás 63. cikkében létrehozott vegyes bizottságban.

Az említett megállapodás 63 cikke (1) bekezdésének második albekezdése alkalmazásában a Közösségnek a vegyes bizottságban elfoglalt álláspontját a Bizottság javaslatára – minden esetben az Európai Közösséget létrehozó szerződés megfelelő rendelkezéseivel összhangban – a Tanács fogadja el.

Kelt Luxembourgban, 1997. június 2-án.

a Tanács részéről

az elnök

H. Van Mierlo

[1] HL C 128., 1997.4.24, 1. o.

[2] HL C 132., 1997.4.28

--------------------------------------------------
A Bizottság 97/517/EK határozata

(1997. augusztus 1.)

a Madagaszkárról származó, egyes állati eredetű, a halászati termékeken kívüli termékekkel kapcsolatos bizonyos védekezési intézkedésekről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/43/EK irányelvvel [1] módosított, a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanácsi irányelvre [2] és különösen annak 19. cikkére,

mivel a Madagaszkáron végzett közösségi vizsgálatok szerint súlyos hiányosságok vannak a húsüzemek infrastruktúrája és higiéniája tekintetében, és nincs elegendő garancia az illetékes hatóságok által lefolytatott ellenőrzések hatékonyságára vonatkozóan; mivel Madagaszkáron az állat-egészségügy kezelése súlyos hiányosságokat mutat, és nem alkalmazzák a közösségi szabályokat; mivel ebben az országban az állati termékek előállítása és feldolgozása tekintetében, a halászati termékek kivételével, a közegészségre nézve súlyos kockázatok lehetősége áll fenn;

mivel a halászati termékek kivételével a Madagaszkárról származó állati eredetű termékek behozatalát nem szabad megengedni, amíg nem garantálható, hogy annak a továbbiakban már nincs kockázata;

mivel ezt a határozatot 1997. november 30. előtt felülvizsgálják;

mivel az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Ez a határozat a Madagaszkárról származó állati eredetű termékekre vonatkozik, a halászati termékek kivételével.

2. cikk

A 97/516/EK bizottsági határozat [3] sérelme nélkül a tagállamok megtiltják az állati eredetű termékek behozatalát.

Az olyan szállítmányokat azonban, amelyek e határozat hatályba lépése előtt elhagyták Madagaszkárt, és amelyeket még 1997. augusztus 15. előtt bemutattak a Közösség állat-egészségügyi határállomásán, fokozott fizikai vizsgálat alá, megfelelő esetben mikrobiológiai vizsgálat alá kell vetni, elsősorban a Bacillus anthracis és a Clostridium chauvoei kimutatására.

3. cikk

Ezt a határozatot 1997. november 30. előtt felülvizsgálják.

4. cikk

A tagállamok módosítják a kereskedelem során alkalmazott intézkedéseiket annak érdekében, hogy összhangba hozzák azokat e határozattal. Erről haladéktalanul tájékoztatják a Bizottságot.

5. cikk

Ennek a határozatnak a tagállamok a címzettjei.

Kelt Brüsszelben, 1997. augusztus 1-jén.

a Bizottság részéről

Franz Fischler

a Bizottság tagja

[1] HL L 162., 1996.7.1., 1. o.

[2] HL L 373., 1990.12.31., 1. o.

[3] HL L 214., 1997.8.6., 53. o.

--------------------------------------------------
A Bizottság határozata

(1997. augusztus 13.)

a 97/515/EGK, a 97/513/EGK, a 97/516/EGK és a 97/517/EGK irányelvnek Indiából, Bangladesből és Madagaszkárról származó egyes állati eredetű termékeket érintő védekezési intézkedések tekintetében történő módosításáról

(EGT vonatkozású szöveg)

(97/553/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/43/EK irányelvvel [1] módosított, a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1990. december 10-i 90/675/EGK tanácsi irányelvre [2] és különösen annak 19. cikke (7) bekezdésére,

mivel a Bizottság a 97/515/EK [3], a 97/513/EK [4], a 97/516/EK [5] és a 97/517/EK [6] határozat elfogadásával intézkedéseket hozott annak biztosítására, hogy veszélyforrást jelentő állati eredetű termékek ne léphessenek a Közösségbe; mivel ezek az intézkedések oda vezetnek, hogy felfüggesztik minden halászati termék behozatalát Indiából, Bangladesből és Madagaszkárról, valamint Madagaszkárról a más állati eredetű termékek behozatalát is;

mivel ezek az intézkedések lehetőséget adnak arra, hogy az e követelmények hatályba lépése előtt a Közösségbe feladott és a közösségi behozatal céljából 1997. augusztus 15. előtt bejelentett termékek bebocsátást nyerjenek a Közösségbe azzal a feltétellel, hogy beérkezéskor szisztematikus mikrobiológiai vizsgálatnak lesznek alávetve;

mivel ezt a határidőt ki kell terjeszteni, de egyidejűleg biztosítani kell a fogyasztók magas színvonalú védelmét;

mivel az e határozatban meghatározott intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 97/515/EK, a 97/513/EK, a 97/516/EK és a 97/517/EK határozat 2. cikkében az "1997. augusztus 15. előtt" szavak helyébe az "1997. szeptember 15. előtt" szavak lépnek.

2. cikk

A tagállamok módosítják a kereskedelem során alkalmazott intézkedéseiket annak érdekében, hogy összhangba hozzák azokat e határozattal. Erről haladéktalanul tájékoztatják a Bizottságot.

3. cikk

Ennek a határozatnak a tagállamok a címzettjei.

Kelt Brüsszelben, 1997. augusztus 13-án.

a Bizottság részéről

Franz Fischler

a Bizottság tagja

[1] HL L 162., 1996.7.1., 1. o.

[2] HL L 373., 1990.12.31., 1. o.

[3] HL L 214., 1997.8.6., 52. o.

[4] HL L 214., 1997.8.6., 46. o.

[5] HL L 214., 1997.8.6., 53. o.

[6] HL L 214., 1997.8.6., 54. o.

--------------------------------------------------
A Tanács határozata

(1997. május 21.)

a vámügyi együttműködésről és kölcsönös jogsegélyről szóló, az Európai Közösség és az Amerikai Egyesült Államok között létrejött megállapodás megkötéséről

(97/541/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

mivel 1993. április 5-én a Tanács felhatalmazta a Bizottságot, a Közösség részéről, a Közösség néhány fontos kereskedelmi partnerével való vámügyi együttműködési megállapodásra vonatkozó tárgyalásra;

mivel a vámügyi együttműködésről és kölcsönös jogsegélyről szóló, az Európai Közösség és az Amerikai Egyesült Államok között létrejött megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

A Tanács a Közösség nevében jóváhagyja a vámügyi együttműködésről és kölcsönös jogsegélyről szóló, az Európai Közösség és az Amerikai Egyesült Államok között létrejött megállapodást.

A megállapodás szövegét e határozathoz csatolták.

2. cikk

A Közösséget, a tagállamok képviselőinek támogatásával, a Bizottság képviseli a megállapodás 22. cikke által létrehozott Vámegyüttműködési Vegyes Bizottságban.

3. cikk

A Tanács elnöke felhatalmazást kap, hogy a Közösség részéről a megállapodás aláírására feljogosított személyeket kijelölje.

4. cikk

A megállapodás 23. cikkében előírt értesítést a Közösség részéről a Tanács elnöke hajtja végre.

5. cikk

Ezt a határozatot az Európai Közösségek Hivatalos Lapjában kell kihirdetni.

Kelt Brüsszelben, 1997. május 21-én.

a Tanács részéről

az elnök

M. Patijn

--------------------------------------------------
A Tanács határozata

(1997. július 22.)

az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Kirgiz Köztársaság között a kereskedelemről és kereskedelemmel kapcsolatos ügyekről szóló ideiglenes megállapodásnak az Európai Közösség által történő megkötéséről

(97/567/ESZAK, EK, Euratom)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

tekintettel az Európai Parlament véleményére [1],

mivel az 1995. február 9-én Brüsszelben aláírt partnerségi és együttműködési megállapodás hatálybalépéséig célszerű jóváhagyni az Európai Közösség nevében az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Kirgiz Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást;

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről a Kirgiz Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást, valamint a jegyzőkönyvet és a nyilatkozatokat az Európai Szén- és Acélközösség és az Európai Atomenergia-közösség nevében a Tanács jóváhagyja. [2]

A jegyzőkönyv hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

2. cikk

Az ideiglenes megállapodás 32. cikkében előírt értesítést az Európai Szén- és Acélközösség és az Európai Atomenergia-közösség nevében a Tanács elnöke küldi meg.

Kelt Brüsszelben, 1997. július 22-én.

a Tanács részéről

az elnök

J. Poos

[1] Az Európai Parlament 1997. június 26-i véleménye (HL C 222., 1997.7.21.)

[2] Az első albekezdésben meghatározott jogi aktusok szövegét csatolták e határozathoz.

--------------------------------------------------
A Bizottság határozata

(1997. július 24.)

az átviteli hálózatok közötti villamosenergia-tranzittal foglalkozó szakértői bizottság létrehozásáról szóló 92/167/EGK határozat módosításáról

(97/559/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

mivel az Ausztria, Finnország és Svédország csatlakozási okmányával módosított 92/167/EGK bizottsági határozattal [1] létrehozott, az átviteli hálózatok közötti villamosenergia-tranzittal foglalkozó szakértői bizottság munkájának folyamatossága indokolja, hogy a tagok hivatali ideje megújítható legyen;

mivel a jogbiztonság érdekében egyes elavulttá vált rendelkezéseket is helyénvaló törölni;

mivel a 92/167/EGK határozatot ennek megfelelően módosítani kell,

A KÖVETKEZŐKÉPPEN HATÁROZOTT:

Egyetlen cikk

A 92/167/EGK határozat 6. cikke a következőképpen módosul:

a) a (2) bekezdés helyébe a következő szöveg lép:

"(2) Hivatali idejük egyszer megújítható.";

b) a (3) bekezdést el kell hagyni.

Kelt Brüsszelben, 1997. július 24-én.

a Bizottság részéről

Christos Papoutsis

a Bizottság tagja

[1] HL L 74., 1992.3.20., 43. o.

--------------------------------------------------